FINANSINIŲ NUSIKALTIMŲ TYRIMO TARNYBOS

PRIE LIETUVOS RESPUBLIKOS VIDAUS REIKALŲ MINISTERIJOS

DIREKTORIUS

ĮSAKYMAS

DĖL pinigų plovimo ir (ar) teroristų finansavimo prevencijos priemonių įgyvendinimo patikrinimų atlikimo rašytiniu būdu tvarkos aprašo patvirtinimo

2022 m. spalio 28 d. Nr. V-231

Vilnius

Vadovaudamasis Pinigų plovimo ir teroristų finansavimo prevencijos įstatymo 4 straipsnio 9 dalimi, 30 straipsnio 1 dalies 1 punktu ir Finansinių nusikaltimų tyrimo tarnybos įstatymo 11 straipsnio 1 dalies 2 punktu,

1.	Tvirtinu Pinigų plovimo ir teroristų finansavimo prevencijos priemonių įgyvendinimo patikrinimų atlikimo rašytiniu būdu tvarkos aprašą (pridedama).

2.	N u r o d a u :

2.1.	Pinigų plovimo prevencijos valdybos viršininkui per Dokumentų valdymo bendrąją informacinę sistemą supažindinti su šiuo įsakymu pavaldžius darbuotojus;

2.2. Valdymo organizavimo skyriaus vedėjui per 3 darbo dienas šį įsakymą paskelbti Tarnybos interneto svetainėje www.fntt.lt.

3.	Pavedu Pinigų plovimo prevencijos valdybos viršininkui šio įsakymo įgyvendinimo kontrolę.

4.	Nustatau, kad šis įsakymas įsigalioja 2022 m. lapkričio 1 d.

Direktorius	Rolandas Kiškis

PATVIRTINTA

Finansinių nusikaltimų tyrimo tarnybos prie

Lietuvos Respublikos vidaus reikalų ministerijos direktoriaus 2022 m. spalio 28 d. įsakymu Nr. V-231

pinigų plovimo ir (ar) teroristų finansavimo prevencijos priemonių įgyvendinimo patikrinimų atlikimo rašytiniu būdu tvarkos APRAŠAS

I SKYRIUS

BENDROSIOS NUOSTATOS

1. Pinigų plovimo ir teroristų finansavimo prevencijos priemonių įgyvendinimo patikrinimų atlikimo rašytiniu būdu tvarkos aprašas (toliau – Aprašas) nustato Finansinių nusikaltimų tyrimo tarnybos prie Vidaus reikalų ministerijos (toliau – Tarnyba) pareigūnų atliekamų ūkio subjektų tikrinimo dėl pinigų plovimo ir teroristų finansavimo prevencijos priemonių įgyvendinimo atlikimo rašytiniu būdu tvarką.

2. Apraše vartojamos sąvokos atitinka Lietuvos Respublikos pinigų plovimo ir teroristų finansavimo prevencijos įstatyme, Lietuvos Respublikos viešojo administravimo įstatyme, Finansinių nusikaltimų tyrimo tarnybos prie Vidaus reikalų ministerijos pareigūnų atliekamų ūkio subjektų patikrinimų tvarkos apraše, patvirtintame Finansinių nusikaltimų tyrimo tarnybos prie Lietuvos Respublikos vidaus reikalų ministerijos direktoriaus 2008 m. gegužės 10 d. įsakymu Nr. 46-V (toliau – Patikrinimų tvarka), vartojamas sąvokas.

3. Atlikdami patikrinimus rašytiniu būdu Tarnybos pareigūnai vadovaujasi Lietuvos Respublikos Finansinių nusikaltimų tyrimo tarnybos įstatymu, Lietuvos Respublikos pinigų plovimo ir teroristų finansavimo prevencijos įstatymu, mutatis mutandis taikoma Patikrinimų tvarka.

II SKYRIUS

Pavedimas RAŠYTINIU BŪDU atlikti PATIKRINIMą

4. Pavedimas rašytiniu būdu atlikti ūkio subjekto patikrinimą parengiamas ir pasirašomas vadovaujantis Patikrinimų tvarkos aprašo 6–18 punktais. Pavedime rašytiniu būdu atlikti ūkio subjekto patikrinimą aiškiai nurodoma, kad ūkio subjekto patikrinimas organizuojamas rašytiniu būdu.

5. Ūkio subjekto patikrinimas organizuojamas rašytiniu būdu, kai galima įvertinti atitiktį teisės aktų reikalavimams pagal ūkio subjekto pateiktus duomenis, informaciją, dokumentus ir kitus įrodymus, taip pat Tarnybai tiesiogiai ar netiesiogiai prieinamus duomenis, dokumentus ir informaciją.

III SKYRIUS

ūkio subjekto patikrinimo atlikimo procedūra

6. Atliekant patikrinimą rašytiniu būdu, nevykstama tikrinti ūkio subjekto į buveinę ar veiklos patalpas, nekviečiamas ūkio subjekto atstovas atvykti į Tarnybos patalpas, nerašomas ūkio subjekto patikrinimo aktas. Patikrinimas rašytiniu būdu atliekamas pareigūno darbo vietoje.

7. Patikrinimą rašytiniu būdu organizuoja pirmas pavedime nurodytas Tarnybos pareigūnas, kuriam pavesta atlikti ūkio subjekto patikrinimą.

8. Atlikdami patikrinimą rašytiniu būdu, Tarnybos pareigūnai turi teises, nustatytas Lietuvos Respublikos Finansinių nusikaltimų tyrimo tarnybos įstatymo 11 straipsnyje, Lietuvos Respublikos pinigų plovimo ir teroristų finansavimo prevencijos įstatymo 7 ir 32 straipsnyje.

9. Tarnybos pareigūnas nusiunčia ūkio subjektui pavedimo rašytiniu būdu atlikti ūkio subjekto patikrinimą nuorašą.

10. Tarnybos pareigūnas raštu kreipiasi į ūkio subjektą ir paprašo per ne trumpesnį kaip dešimties dienų terminą pateikti paaiškinimus, informaciją, dokumentus ar kitus duomenis, reikalingus ūkio subjekto patikrinimui.

11. Esant poreikiui, Tarnybos pareigūnas raštu kreipiasi į finansų įstaigas, kitus įpareigotuosius subjektus, valstybės institucijas, užsienio valstybių institucijas, tarptautines organizacijas, įgyvendinančias pinigų plovimo ir (ar) teroristų finansavimo prevencijos priemones, ir nurodo ne trumpesnį kaip dešimties dienų terminą pateikti paaiškinimą, informaciją, duomenis, dokumentus ir kitus įrodymus, reikalingus ūkio subjekto patikrinimui.

12. Jeigu patikrinimui atlikti reikalingi dokumentų originalai ir daiktai, jų paėmimas ir grąžinimas vykdomas vadovaujantis Patikrinimų tvarkos aprašo 23–33 punktais.

13. Patikrinimo rezultatų tvirtinimas vykdomas vadovaujantis Patikrinimų tvarkos aprašo 43–47 punktais.

14. Jeigu Pavedime nurodyto ūkio subjekto patikrinimo rašytiniu būdu atlikti nepavyksta, patikrinimą organizavęs pareigūnas surašo motyvuotą tarnybinį pranešimą, kuriame nurodo priežastis, sutrukdžiusias atlikti ūkio subjekto patikrinimą, ir jį pateikia administracijos padalinio vadovui ar Tarnybos direktoriaus įgaliotam asmeniui sprendimui priimti.

15. Administracijos padalinio vadovas ar Tarnybos direktoriaus įgaliotas asmuo priima vieną ar kelis iš šių sprendimų ir ant tarnybinio pranešimo užrašo rezoliuciją:

15.1. tęsti ūkio subjekto patikrinimą Tarnybos administracijos padalinio buveinėje arba (ir) nuvykus pas tikrinamąjį ūkio subjektą, vadovaujantis Patikrinimų tvarka;

15.2. užbaigti patikrinimą;

15.3. nagrinėti Komisijos posėdyje ūkio subjekto atsakomybę už priežiūros tikslais pareikalautos informacijos ar dokumentų nepateikimą per nustatytą terminą ar neteisingos informacijos pateikimą.

IV SKYRIUS

BAIGIAMOSIOS NUOSTATOS

16. Įgyvendinant Aprašo nuostatas, fizinių asmenų asmens duomenys saugomi ir tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu.

______________